Хъыджэбзищ — насыпищ
Курп Ищхъэрэ (Къаншыуей) къуажэм щыщ Гуохэ Залымрэ Альбинэрэ хъыджэбзищ зэуэ къахэхъуащ. ЦIыкIухэм яфIэфI дыдэ хуэдэ, Iэсэлъасэу сурэт зытрыдагъэхащ.
Хъыджэбзхэм унэм иджыри къащыпоплъэ илъэсищ зи ныбжь я шыпхъу нэхъыжь Амалие. Сабийхэм я цIэхэр белджылыщ: Айзанэ, Самирэ, Сабинэ. ИужьреитIым «дахэ», «жумарт» къикIыу арамэ, Айзанэ цIэм интернетым ущылъыхъуэмэ, «аргуэру хъыджэбз» жиIэу зэрадзэкIыу ущрихьэлIэнущ. Хэт ищIэрэ, хъыджэбз защIэ щыхъум, «Айзанэ»-м къикIыр къалъытагъэнщ. Залым и зы къуэшымрэ Альбинэ и дэлъхуитIымрэщ хъыджэбз цIыкIухэм цIэ яфIэзыщар.
Мазэм зытIэкIукIэ щIигъуа сабийхэм хъарзынэу заужь. ЦIыкIухэр къызэралъхурэ я анэм зэи зэхимыгъэгъуэщауэ жеIэ.
ГъэщIэгъуэнщ зэщхьэгъусэхэр зыщыщ лъэпкъхэм зэтIолъхуэныкъуэ зиIа зэрахэмытри.
«Дыгужьейркъым, ауэ дыхигъэгупсысыхьащ», — жаIэ Залымрэ Альбинэрэ. Ахэр мы зэманым фэтэр щIэсу аращ, ахъшэ ирату. УнагъуэщIэхэм унэ лъапсэкIэ защIэгъэкъуэным теухуауэ щыIэ программэм илъэситIым щIигъуащ зэрыхагъэхьэри, поплъэ къэралыр къадэIэпыкъуным. Иджыпсту абыхэм благъэ-Iыхьлыхэр я щIэгъэкъуэнщ, сабииплIыр я нэ — я псэщ.
КъанЩауэ Мэлычыпхъу.
Сурэтыр Къарей Элинэ трихащ
